b'\n_START_ARTICLE_\nAsociacijos d\xc4\x97snis\n_START_PARAGRAPH_\nAsociacijos d\xc4\x97snis (angl. Law of Association) \xe2\x80\x93 Davido Ricardo 1817 metais veikale \xe2\x80\x9ePolitin\xc4\x97s ekonomijos ir apmokestinimo principai\xe2\x80\x9c apra\xc5\xa1ytas d\xc4\x97snis, \xc4\xafrodantis neabejotinus darbo pasidalijimo prana\xc5\xa1umus net ir tais atvejais, kai vienas individas ar j\xc5\xb3 grup\xc4\x97 (pvz., \xc5\xa1alis) visais at\xc5\xbevilgiais (t. y., absoliu\xc4\x8diai) prana\xc5\xa1esn\xc4\x97 u\xc5\xbe kit\xc4\x85 individ\xc4\x85 ar j\xc5\xb3 grup\xc4\x99.\n_START_SECTION_\nDavido Ricardo teiginiai\n_START_PARAGRAPH_\nD. Ricardo nagrin\xc4\x97jo laisvosios prekybos tarp dviej\xc5\xb3 \xc5\xa1ali\xc5\xb3, kuri\xc5\xb3 viena yra gamtos labiau apdovanota u\xc5\xbe kit\xc4\x85, padarinius, darydamas prielaid\xc4\x85, kad darbas ir kapitalas negali laisvai jud\xc4\x97ti tarp \xc5\xa1ali\xc5\xb3. D. Ricardo \xc4\xafrodo, kad abiem \xc5\xa1alims yra naudingas darbo pasidalijimas ir laisvoji prekyba tuo atveju, jei didesn\xc4\xaf darbo na\xc5\xa1um\xc4\x85 pasiekusi \xc5\xa1alis specializuojasi gaminti tas prekes, kuri\xc5\xb3 gamybos na\xc5\xa1umas palyginti didesnis.\n_START_SECTION_\nPavyzdys\n_START_PARAGRAPH_\nTarkime, Darb\xc4\x97nai yra visais atvejais produktyvesni u\xc5\xbe Ting\xc4\x97nus. Darb\xc4\x97nai pagamina stal\xc4\x85 per 4 valandas, o Ting\xc4\x97nai per 5 valandas. Darb\xc4\x97nai pagamina k\xc4\x97d\xc4\x99 per 2 valandas, o Ting\xc4\x97nai tik per 4._NEWLINE_K\xc4\x97d\xc4\x97ms ir stalams pagaminti skiriama po 40 valand\xc5\xb3. Jei ir Darb\xc4\x97nai, ir Ting\xc4\x97nai gamint\xc5\xb3 ir k\xc4\x97des, ir stalus, tai per 80 valand\xc5\xb3 b\xc5\xabt\xc5\xb3 pagaminta 18 stal\xc5\xb3 ir 30 k\xc4\x97d\xc5\xbei\xc5\xb3. Kadangi Darb\xc4\x97nai k\xc4\x97des gamina 2 kartus na\xc5\xa1iau negu Ting\xc4\x97nai, o stalus tik 1,25 karto na\xc5\xa1iau, abiem pus\xc4\x97ms b\xc5\xabt\xc5\xb3 naudinga, kad Darb\xc4\x97nai gamint\xc5\xb3 tik k\xc4\x97des, o Ting\xc4\x97nai tik stalus. Jei Darb\xc4\x97nai visas 80 valand\xc5\xb3 gamint\xc5\xb3 tik k\xc4\x97des, o Ting\xc4\x97nai tik stalus, b\xc5\xabt\xc5\xb3 pagaminta 16 stal\xc5\xb3 ir 40 k\xc4\x97d\xc5\xbei\xc5\xb3, t. y., santykinai daugiau produkcijos, santykinai ma\xc5\xbeiausiomis alternatyviomis s\xc4\x85naudomis._NEWLINE_\xc5\xa0is d\xc4\x97snis dar vadinamas santykinio prana\xc5\xa1umo d\xc4\x97sniu.'